Document ID: 32007D0024

ROZHODNUTIA KOMISIE
z 22. decembra 2006,
ktorým sa schvaľujú pohotovostné plány na kontrolu vtáčej chrípky a pseudomoru hydiny
[oznámené pod číslom K(2006) 6806]
(Text s významom pre EHP)
(2007/24/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska, a najmä na jej článok 4 ods. 3,
so zreteľom na Akt o pristúpení Bulharska a Rumunska, a najmä na jeho článok 56,
so zreteľom na smernicu Rady 92/40/EHS z 19. mája 1992, ktorou sa zavádzajú opatrenia Spoločenstva na kontrolu moru hydiny (1), a najmä na jej druhý pododsek článku 17 ods. 4,
so zreteľom na smernicu Rady 92/66/EHS zo 14 júla 1992 zavádzajúcu opatrenia Spoločenstva na kontrolu pseudomoru hydiny (2), a najmä na jej druhý pododsek článku 21 ods 4,
keďže:
(1)
V smerniciach 92/40/EHS a 92/66/EHS sa ustanovujú kontrolné opatrenia, ktoré sa majú uplatňovať v prípade výskytu ohniska vtáčej chrípky a pseudomoru hydiny a určité preventívne opatrenia zamerané na zvýšenie informovanosti a pripravenosti príslušných orgánov a poľnohospodárov, pokiaľ ide o tieto ochorenia. Podľa týchto smerníc má pohotovostné plány členských štátov na kontrolu vtáčej chrípky a pseudomoru hydiny schváliť Komisia.
(2)
Rozhodnutím Komisie 2004/402/ES z 26. apríla 2004, ktorým sa schvaľujú pohotovostné plány na kontrolu vtáčej chrípky a pseudomoru hydiny (3), sa tieto pohotovostné plány schvaľujú pre súčasné členské štáty. Členské štáty, ktorých plány boli schválené, sú uvedené v prílohe k tomuto rozhodnutiu.
(3)
Bulharsko a Rumunsko pristúpia k Spoločenstvu 1. januára 2007. Bulharsko a Rumunsko tiež predložili svoje pohotovostné plány na kontrolu vtáčej chrípky a pseudomoru hydiny na schválenie Komisii.
(4)
Tieto pohotovostné plány, ktoré Bulharsko a Rumunsko zmenilo a doplnilo podľa návrhov počas ich vyhodnocovania, spĺňajú kritériá stanovené v smerniciach 92/40/EHS a 92/66/EHS a pri pravidelnom aktualizovaní a efektívnej implementácii umožňujú dosiahnutie cieľov stanovených v týchto smerniciach, a preto by mali byť schválené.
(5)
V záujme prehľadnosti právnych predpisov Spoločenstva by sa rozhodnutie 2004/402/ES malo zrušiť a nahradiť týmto rozhodnutím.
(6)
Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Pohotovostné plány na kontrolu vtáčej chrípky a pseudomoru hydiny predložené Komisii Bulharskom dňa 7. novembra 2006 sa schvaľujú.
Článok 2
Pohotovostné plány na kontrolu vtáčej chrípky a pseudomoru hydiny predložené Komisii Rumunskom dňa 9. novembra 2006 sa schvaľujú.
Článok 3
V prílohe je uvedený zoznam členských štátov, ktorých pohotovostné plány na kontrolu vtáčej chrípky a pseudomoru hydiny boli schválené.
Článok 4
Rozhodnutie 2004/402/ES sa zrušuje.
Článok 5
Toto rozhodnutie sa uplatňuje len s výhradou nadobudnutia platnosti Zmluvy o pristúpení Bulharska a Rumunska a odo dňa nadobudnutia platnosti tejto zmluvy.
Článok 6
Toto rozhodnutie je určené členským štátom.
V Bruseli 22. decembra 2006

Labels: 0
18
6